**উস্তাদ মুস্তাক হুসেইন খান** (১৮৭৮ — ১৩ আগস্ট ১৯৬৪) ছিলেন একজন ভারতীয়  হিন্দুস্তানি শাস্ত্রীয় সংগীতের কণ্ঠশিল্পী। তিনি ঊনিশ শতকের শেষের দিকে রামপুর-সহসওয়ান ঘরানার অন্তর্ভুক্ত হন। পরবর্তীতে তিনি এই ঘরানায় ভীমসেন জোশীসহ বহু সঙ্গীত প্রতিভার স্ফুরণ ঘটান। ১৯৫৭ খ্রিস্টাব্দে ভারত সরকার শিল্পকলায় অসামান্য অবদানের স্বীকৃতিস্বরূপ তাকে তৃতীয় সর্বোচ্চ বেসামরিক পুরস্কার পদ্মভূষণ প্রদান করে।

প্রারম্ভিক জীবন
---------------

মুস্তাক হুসেইন খান  উত্তরপ্রদেশের বুদাউন জেলার  ছোট শহর সহাসওয়ানের এক ঐতিহ্যবাহী সঙ্গীতজ্ঞদের পরিবার জন্মগ্রহণ করেন। পিতা ছিলেন উস্তাদ কাল্লান খান। শৈশবেই তার সঙ্গীতের প্রতি প্রবল আগ্রহ জন্মে। এমনকি ভালো করে কথা বলার আগেই গলা মেলানোর চেষ্টা করতেন। যখন তার বয়ক্রম দশ হয়, তখনই তার পিতা সঙ্গীতের এই ধারার সঙ্গে পরিচয় করিয়ে নিয়মিত তালিম দেওয়া শুরু করেন।  

মুস্তাক হুসেইন এরপর বারো বৎসর বয়সে উস্তাদ হায়দার খানের শিষ্য হন এবং তার সঙ্গেই নেপালের কাঠমান্ডুতে যান। তিনি হায়দার খানের কাছ থেকে সঙ্গীতের তেমন অনুশীলন না পেয়ে চলে যান রামপুর-সহসওয়ান ঘরানার উস্তাদ ইনায়েত হুসেইন খানের কাছে অনুশীলন শুরু করেন। তার কাছে জীবনের মোট আঠারো বছরের অনুশীলন তার বৃথা যায় নি।

সঙ্গীত জীবন
-----------

মুস্তাক হুসেন, পয়ত্রিশ বছর বয়সে রামপুরে রাজ দরবারের সঙ্গীতশিল্পীদের অন্তর্ভুক্ত হন এবং দরবারের প্রধান সঙ্গীতশিল্পী হিসাবে বিবেচিত হন। দেশে বিশের দশকে যখন সঙ্গীত সম্মেলন শুরু হয়, তখন থেকে তিনি আমন্ত্রিত হতে লাগলেন এবং কোন সম্মেলনই তার অনুপস্থিতিতে অনুষ্ঠিত হত না।

বিশিষ্ট শিষ্যরা
---------------

দীর্ঘ সঙ্গীতজীবনে, মুস্তাক হুসেইন বহু ছাত্র-ছাত্রীকে  হিন্দুস্তানি শাস্ত্রীয় সংগীতের তালিম দেন এবং তার শিষ্যেরা প্রায় সকলেই প্রতিষ্ঠা লাভ করেন। এদের মধ্যে ছিলেন-

* ভারতরত্ন পণ্ডিত ভীমসেন জোশী

* পদ্মভূষণ শান্নো খুরানা,

* পদ্মশ্রী উস্তাদ গুলাম সাদিক খান

* পদ্মশ্রী  নয়না দেবী

* শ্রীমতি সুলোচন ব্রহস্পতি

* পদ্মশ্রী সুমতি মুটাটকার,

* ওস্তাদ আফজাল হুসেন খান নিজামী এবং  তার পুত্রেরা।

পুরষ্কার এবং অর্জন
------------------

 ১৯৫২ সালের ২০শে মার্চ রাষ্ট্রপতি ভবনে ভারতের প্রথম রাষ্ট্রপতি রাজেন্দ্র প্রসাদের সাথে মুশতাক হুসেন খান, আরিয়াকুডি রামানুজা আয়েঙ্গার, আলাউদ্দিন খান এবং কারাইকুডি সাম্বাসিভা আইয়ার ।
ভারত সরকার যথন শিল্পকলায় অসামান্য অবদানের জন্য যোগ্যব্যক্তিদের স্বীকৃতি প্রদান ঘোষণা করে, ১৯৫২ খ্রিস্টাব্দে তিনিই প্রথম কণ্ঠশিল্পী হিসাবে *রাষ্ট্রপতি পুরস্কার*  এবং  সংগীত নাটক অকাদেমি পুরস্কার লাভ করেন। ১৯৫৬ খ্রিস্টাব্দে তিনি রামপুর থেকে অবসর নিয়ে নতুন দিল্লিতে আসেন এবং  'শ্রীরাম কলা কেন্দ্র'-এ যোগ দেন। ১৯৫৭ খ্রিস্টাব্দে মুস্তাক হুসেইন খানই প্রথম হিন্দুস্তানি শাস্ত্রীয় সংগীতের কণ্ঠশিল্পী হিসাবে শিল্পকলার পদ্মভূষণ  প্রাপ্ত হন।

ডিসকোগ্রাফি
-----------

* *"গ্রেট মাস্টার, গ্রেট মিউজিক"* (একটি অল ইন্ডিয়া রেডিও রেকর্ডিং)
* *"খেয়াল গুনকারি"* (অল ইন্ডিয়া রেডিও)
* *"খেয়াল ও তারানা-বিহাগ"* (অল ইন্ডিয়া রেডিও)
* *"রামপুর সহসওয়ান ঘরানা"*
* *"ক্লাসিক গোল্ড - বিরল রত্ন"*
* *"ক্লাসিক গোল্ড"*

জীবনাবসান
---------

মুস্তাক হুসেইন খান শেষবারের মত যখন  নয়না দেবী (সঙ্গীতশিল্পী) নয়না দেবীর  বাসভবনে সঙ্গীত পরিবেশন করছিলেন, সেখানে হঠাৎই তার হৃদযন্ত্রের ক্রিয়া বন্ধ হয়ে যায় এবং তাকে দিল্লির আরউইন হাসপাতালে নিয়ে আসা হলে চিকিৎসকেরা তাকে মৃত বলে ঘোষণা করেন। তার প্রয়াণের তারিখ ছিল ১৯৬৪ খ্রিস্টাব্দের ১৩ আগস্ট।

তার জন্মস্থান সহসওয়ানে একটি সমাধিস্তম্ভ স্থাপন করা হয়েছে, যেখানে প্রতি বৎসর তার পরিবারের সদস্যরা বার্ষিক উরস উদযাপনের জন্য অর্থ ব্যয় করেন।

আরো দেখুন
---------

* পদ্মভূষণ পুরস্কার প্রাপকদের তালিকা (1954-59)

তথ্যসূত্র
---------

1. ↑  "Rampur Sahaswan Gharana - Ustad Nissar Hussain Khan - Download or Listen Free - JioSaavn"। ১৫ ডিসেম্বর ১৯৯৭।
2. ↑  "Ustad Mushtaq Husain Khan albums, Ustad Mushtaq Husain Khan music albums MP3 download"।